b"\n_START_ARTICLE_\nCarrer del Carme (T\xc3\xa0rrega)\n_START_SECTION_\nDescripci\xc3\xb3\n_START_PARAGRAPH_\nEl carrer del Carme comunica amb dues places, a la pl. del Carme, popularment coneguda com el Pati, i la pl. Major a la qual s'accedeix per l'arc del c/ Cervera. El c/ del Carme \xc3\xa9s un dels carrers comercials m\xc3\xa9s importants i antics de tot T\xc3\xa0rrega, tal com ho demostra el fet que en gran part de la seva llargada es conserva encara porticat. Antigament era un carrer habitat principalment per gent benestant. Avui en dia es presenta com un carrer viari tot pavimentat amb grans lloses polides de pedra grisa i en la seva desembocadura a l'antiga placeta, antigament coneguda com el Pou de Colom, en el s\xc3\xb2l s'hi dibuixa un laberint pentagonal.\n_START_SECTION_\nPorxos del Carrer Carme\n_START_PARAGRAPH_\nPar baixa d'un bloc d'edificis del c/ del Carme, la qual es desenvolupa amb una porxada magn\xc3\xadfica que ocupa part de la vorera lateral del carrer. Aquest tram amb porxos \xc3\xa9s curt per\xc3\xb2 d'una gran amplada. Est\xc3\xa0 format per quatre grups d'arcades, totes elles apuntades. Cada arcada, sostinguda per un pilar separador, \xc3\xa9s desdoblada en dos: per una banda, hi ha l'arcada corresponent a la part exterior del porxo i per altra banda hi ha l'arcada, perpendicular a la primera, pertanyent a la part inferior de la volta. Per tant, sumen un total de vuit arcades apuntades formades per grans carreus de pedra alineats i perfectament tallats els quals donen la forma a la volta. Les parts de mur que estan entre l'arcada i la coberta del porxo estan arrebossades i pintades de color blanc, diferenciant-se de l'arcada pr\xc3\xb2piament dita, ja que aquesta no t\xc3\xa9 la capa de pintura en els carreus. La coberta d'aquest pas \xc3\xa9s plana suportada pels quatres arcs apuntats que es formen a l'interior.\n_START_SECTION_\nHist\xc3\xb2ria\n_START_PARAGRAPH_\nAquest carrer antigament s'havia conegut amb el nom del carrer del Falc\xc3\xb3, m\xc3\xa9s endavant fou tamb\xc3\xa9 anomenat com el carrer Cervera per la seva conflu\xc3\xa8ncia amb el vial que donava al cam\xc3\xad que portava a aquesta ve\xc3\xafna poblaci\xc3\xb3 capital de la Segarra. No fou pavimentada correctament fins a mitjans del segle XX, i fins aleshores nom\xc3\xa9s tenia com a m\xc3\xadnimes mesures sanit\xc3\xa0ries resoltes les voreres dels porticats."